Palkaton sairauspäivä jätetään kokonaan pois yhteiskuntasopimuksesta, koska sen haitat arvioidaan työelämässä hyötyjä suuremmiksi. Kuva: Jukka-Pekka Moilanen

Työmarkkinajärjestöjen yhdessä neuvottelemaan pakettiin ei tule lainkaan palkatonta sairauslomapäivää. Jatkossakin ihmisille maksetaan palkkaa jokaiselta sairauspäivältä.

Lännen Median tietojen mukaan palkaton sairauspäivä jätetään kokonaan pois yhteiskuntasopimuksesta, koska sen haitat arvioidaan työelämässä hyötyjä suuremmiksi. Sen ei myöskään uskota parantavan yritysten toimintaedellytyksiä.

Kukaan työmarkkinajohtajista ei Lännen Median tietojen mukaan ottanut palkatonta sairauslomapäivää edes esille avauskokouksessa, jossa sovittiin neuvotteluiden asialistasta. Esillä ei ollut edes sairausajan palkan leikkausta.

Työmarkkinajärjestöt ovat pitkällä yhteiskuntasopimuksen perusteiden rakentamisessa.

Julkisen sektorin ja muiden alojen pitkistä lomista leikataan pois 1–2 päivää, mikä sopii palkansaajajohtajille. Työnantajat eivät esitä pidempää leikkausta, koska he eivät usko sen menevän läpi ammattiliittojen hallituksissa.

Linjaus lomien lyhentämisen pituudesta on erittäin merkittävä, koska alun perin hallituksen pakkolaeissa esitettiin jopa 8 päivän leikkauksia pitkiin vuosilomiin.

Kustannuskilpailukykyä parannetaan siirtämällä työnantajan työttömyysvakuutusmaksua noin 0,8 prosentin verran palkansaajien maksettavaksi. Esillä on myös sairausvakuutusmaksun palkansaajien maksuosuuden korottaminen.

Jos palkansaajien sosiaaliturvamaksujen maksuosuuksien korotusten yhteisvaikutus kohoaa yli prosenttiin, ratkaisun haittapuolena pidetään neuvotteluissa sitä, että se leikkaisi suoraan ihmisten kuukausipalkkoja ja siten kotimaista ostovoimaa.

Neuvotteluissa esillä on myös kiinteä leikkaus lomarahoihin. Elinkeinoelämän keskusliitto EK on toistaiseksi vastustanut SAK:n syksyllä pöytään tuomaa ajatusta kelluvasta lomarahasta, jonka suuruus määräytyisi taloussuhdanteiden mukaan.

Mikäli työmarkkinajärjestöt eivät saa aikaan yhteistä esitystä, maan hallitus päättää, mitä toimia se vie eteenpäin.